
  R E P U B L I K A    H R V A T S K A

 KRAPINSKO-ZAGORSKA ŽUPANIJA

               OPĆINA PETROVSKO
               OPĆINSKI NAČELNIK
KLASA:604-02/16-01/01
URBROJ:2140/03-16-2
Petrovsko, 12.  listopada 2016.

Na temelju članka 5., stavka 2. Pravilnika o utvrđivanju kriterija i postupka za dodjelu stipendija učenicima srednjih škola i studentima s područja općine Petrovsko (“Službeni glasnik Krapinsko-zagorske županije” broj 20/10.), općinski načelnik na temelju Zaključka od 10. listopada 2016.  godine, objavljuje

N A T J E Č A J

ZA DODJELU STIPENDIJA UČENICIMA I STUDENTIMA
 ZA ŠKOLSKU GODINU 2016./2017.


Temeljem odredaba Pravilnika o utvrđivanju kriterija i postupka za dodjelu stipendija učenicima srednjih škola i studentima na području Općine Petrovsko, pravo na dodjelu stipendije imaju učenici koji su na redovnom školovanju u srednjim školama, te redovni studenti na fakultetima i visokim i višim školama, koji imaju prebivalište na području Općine Petrovsko, a  nisu korisnici kredita, stipendija ili pomoći po drugoj osnovi, što dokazuju davanjem posebne izjave pod materijalnom i krivičnom odgovornošću. 

Natječaj se raspisuje za:

1. 6 stipendija  učenicima srednjih škola, po 300,00 kn mjesečno,

2. 6 studentskih stipendija, po 500,00 kn mjesečno.


Rok za podnošenje zahtjeva iznosi 15 dana od dana objave Natječaja, a u postupak rješavanja uzimat će se samo potpuno dokumentirani zahtjevi, budući da nije moguće naknadno dopunjavanje zahtjeva.

Zahtjevi se dostavljaju  Jedinstvenom upravnom odjelu Općine Petrovsko, Petrovsko 1, 49234 Petrovsko, osobno ili preporučeno poštom.

Zahtjevi se podnose na posebnom obrascu kojeg zainteresirani učenici - studenti mogu dobiti u Jedinstvenom upravnom odjelu Općine Petrovsko svakog radnog dana od 07 - 15 sati.


Zahtjevu treba priložiti sljedeću dokumentaciju:
1. potvrdu škole - fakulteta o upisu na redovno školovanje u šk.god. 2016./2017., s obveznim navođenjem godine školovanja, studija i struke, 
2. presliku svjedodžbe ili indexa zadnje godine završenog školovanja, a studenti i potvrdu dekanata o ostvarenom prosjeku ocjena položenih ispita,
3. dokaze o postignutim pojedinačnim uspjesima na županijskim, regionalnim, državnim ili međunarodnim natjecanjima u znanju, zadnje godine završenog školovanja,
4. izjavu roditelja o članovima obitelji (na posebnom  obrascu kojeg na zahtjev zainteresirani dobiju u Jedinstvenom upravnom odjelu Općine Petrovsko),
5. službene potvrde- podatke  o prihodima svih članova obitelji za posljednja tri mjeseca koja prethode mjesecu objave natječaja u javnom glasilu ( prema uputama iz obrasca Jedinstvenog upravnog odjela Općine  na poleđini obrasca izjave roditelja o članovima zajedničkog domaćinstva),
6. ostalu dokumentaciju – službene potvrde kojima podnositelj zahtjeva dokazuje otežavajuće okolnosti materijalnog položaja obitelji (djeca  invalida rada i vojnih i civilnih invalida rata,  djeca bez oba roditelja, djeca hrvatskih ratnih vojnih invalida iz domovinskog rata, samohrani roditelj,  broj ostalih članova obitelji koji se istovremeno školuju i djeca  sa teškoćama u razvoju u obitelji), radi ostvarivanja dodatnih bodova-obavezno priložiti odgovarajuće potvrde, (npr. samohrani roditelj mora priložiti - smrtni list ili rješenje o razvodu i sl., učenik ili student za brata ili sestru presliku potvrde o školovanju itd.),
7. domovnicu, preslika,
8. izjavu  učenika-studenta  da ne prima ni jednu drugu stipendiju ili novčanu pomoć.

Posebno se napominje kako treba detaljno pročitati upute vezano za prikupljanje potrebne dokumentacije, te svakako sve okolnosti treba dokazati određenim potvrdama ili drugim pisanim dokazima nadležnih tijela.


Sve primljene zahtjeve u kojima će biti obavezno priložena tražena dokumentacija rješava Povjerenstvo za dodjelu stipendija učenicima i studentima na temelju kriterija iz Pravilnika.


Učenici ili studenti koji ponavljaju školsku godinu, bez obzira koji put se javljaju sa zahtjevom nemaju pravo na dodjelu stipendija, te se njihovi zahtjevi neće razmatrati.


Učenici i studenti koji imaju prosjek ocjena na temelju kojeg im se obračunava uspjeh u učenju manji od najnižeg utvrđenog prosjeka ocjena za obračun i dodjelu bodova, (učenici – 2,80, studenti – 2,50),  nemaju pravo na stipendiju sukladno odredbama Pravilnika iz razloga što nisu ostvarili potreban uspjeh u učenju.

Također se napominje kako dva podnosioca zahtjeva iz istog domaćinstva nemaju pravo oba na dodjelu stipendije, već se ista može dodijeliti samo jednom članu domaćinstva.


O rezultatima natječaja svi će kandidati biti obaviješteni u primjerenom roku pismenim putem, a rang lista će se objaviti na oglasnoj ploči Općine Petrovsko.

Nezadovoljan kandidat ima pravo prigovora Općinskom načelniku u roku od 8 dana od dana prijema rješenja.


Svi uvjeti i međusobna prava i obveze između korisnika stipendije i Općine, regulirat će se ugovorom.


Za sve dodatne informacije možete se obratiti Jedinstvenom upravnom odjelu Općine Petrovsko osobno ili na broj telefona 049/348-196.








           OPĆINSKI NAČELNIK

                                                                                                  Ivan Šanjug, dipl. ing.


